Хьиджаб лелоран хьикматех ду, зудчо шен сий лардар, шен хазалла къайлаяккхарца нахана (къаьсттина, божаршна) юккъехь питана ца дар. 1еламнаха боху, хьиджаб зудчун дерриге дег1 хьулдеш а (ши куьг, юьхь йоцург), шуьйра, стоммачу к1адих хила а деза, амма божарийн т1е б1аьрг х1уттур болуш т1ех къегина (лепаш) а доцуш. Изза хьикмат (нахана юккъехь питана ца хилийтар) ду, зуда духи (1ат1ар) тоьхна араяла магош ца хиларехь а. Зудчунна хьарам ду, 1ат1ар (я кхин хаза хьожа йог1у х1ума) тоьхна (хьаькхна), ц1а чуьра араяьлла д1асаяхар. Делан Элчано (Делера салам-маршалла хуьлийла цунна) аьлла: «1ат1ар тоьхна, шех хаза хьожа яийтархьама, нахана юккъехула йолаелла зуда – зина дина ю (зина диначунна санна къа хир ду цунна)». Абу Давуд. Зудчунна мегаш дац, 1ат1ар тоьхна маьждиге яха а, шех 1ат1аран хьожа етталуш (яржош) ц1ера араяла а. Амма зудчо шен чохь, гергарчарна, майрачунна а хьалха, я ша санна болчу зударшна юккъехь 1ат1ар тохарх х1умма а дац. Источник : ТРК Путь